"E vai de capul ei". Pui de barză salvat de la moarte de autorităţi. Şi-a fracturat o aripă după ce a atins firele electrice
O barză, grav rănită la aripă, a fost salvată de autorităţi! Alarma s-a dat după ce puiul de barză a fost zărit de niște trecători. Pasărea s-a rănit în firele de electricitate în timpul zborului şi a fost găsită cu o aripă fracturată.
"De două zile e nemâncată, e vai de capul ei...", a mărturisit un localnic.
În general, berzele evită suprafețele acoperite cu iarbă înaltă, însă acest pui, rănit şi speriat, s-a ascuns printre arbuşti şi astfel a atras atenţia localnicilor, care au ales să nu rămână indiferenţi.
Autorităţile s-au mobilizat şi minute bune s-au chinuit să prindă barza pentru a-i acorda primul ajutor şi pentru a o transporta înr-un loc în care să se poată recupera în siguranţă. Puiul de barză a primit astel o nouă şansă la viaţă. Pasărea va fi transportată la un centru din țară, acolo unde specialiștii unei asociații tratează astfel de cazuri.